કોંગ્રેસના અને કુંવરજીભાઈના ગઢ ગણાતા જસદણના ધારાસભ્ય તરીકે કુંવરજીભાઈ બાવળીયાએ રાજીનામું આપી કેસરીયો ખેસ પહેર્યો છે. ત્યારે છેલ્લા ચાર દિવસથી જસદણ વિધાનસભાની પેટા ચૂંટણીની તૈયારીઓનો દોર પણ શરૂ થયો છે. ભાજપમાં પ્રવેશ પછી મંત્રી બની હાલ તો સૌરાષ્ટ્રમાં કોળી સમાજના પ્રભુત્વ વાળા વિસ્તારમાં કુંવરજી બાવળીયા પ્રવાસ કરી રહ્યાં છે. પરંતુ આગામી દિવસોમાં જસદણની પેટા ચૂંટણી જાહેર થાય ત્યારે બાવળીયા માટે પહેલી કસોટી પસાર કરવાનો એક અવસર પણ આવવાનો છે. જ્યારે સામાપક્ષે બાવળીયાના સાથી એવા ભોળાભાઈ ગોહિલ જ કોંગ્રેસના ઉમેદવાર બને તેવી શક્યતાઓ સાથે અટકળો પણ વહેતી થઈ છે. તેવામાં ભોળાભાઈને બદલે અન્ય અગ્રણીઓને પણ મેદાનમાં કોંગ્રેસ ઉતારે તેવું લોબિંગ અત્યારથી શરૂ થઈ ગયું છે.